از مہر تا بہ ذرہ دل و دل ہے آئینہ مرزا غالب غزلیں
از مہر تا بہ ذرہ دل و دل ہے آئنہ 
طوطی کو شش جہت سے مقابل ہے آئنہ 
حیرت ہجوم لذت غلطانیٔ تپش 
سیماب بالش و کمر دل ہے آئنہ 
غفلت بہ بال جوہر شمشیر پرفشاں 
یاں پشت چشم شوخیٔ قاتل ہے آئنہ 
حیرت نگاہ برق تماشا بہار شوخ 
در پردۂ ہوا پر بسمل ہے آئنہ 
یاں رہ گئے ہیں ناخن تدبیر ٹوٹ کر 
جوہر طلسم عقدۂ مشکل ہے آئنہ 
ہم زانوئے تأمل و ہم جلوہ گاہ گل 
آئینہ بند خلوت و محفل ہے آئنہ 
دل کار گاہ فکر و اسدؔ بے نوائے دل 
یاں سنگ آستانۂ بیدلؔ ہے آئنہ